เคทีซีหวั่นลูกค้าใหม่ไม่เข้าเป้า
เคทีซีหวั่นลูกค้าใหม่ไม่ถึงเป้า 4 แสนราย มุ่งกระตุ้นต่างจังหวัดมีศักยภาพ-เบี้ยวหนี้ต่ำ
3 ก.ค. 2558

เคทีซีหวั่นลูกค้าใหม่ไม่ถึงเป้า 4 แสนราย มุ่งกระตุ้นต่างจังหวัดมีศักยภาพ-เบี้ยวหนี้ต่ำ
นางพิทยา วรปัญญาสกุล รองประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า แม้จะยังคงเป้าหมายฐานลูกค้าใหม่ 4 แสนใบ แต่ยอมรับว่าเป็นเรื่องท้าทาย เพราะ 5 เดือนแรกมีลูกค้าใหม่เพียง 1.2 แสนใบเท่านั้น ในช่วงที่เหลือของปีนี้จึงยังเจาะลูกค้าจากต่างจังหวัด คนรุ่นใหม่เพิ่งเริ่มทำงาน กลุ่มอาชีพเฉพาะด้าน เช่น แพทย์ และข้าราชการ ซึ่งมาจากช่องทางธนาคารกรุงไทย แต่การอนุมัติบัตรยังเน้นความรัดกุม โดยปัจจุบันอัตราอนุมัติบัตรใหม่อยู่ที่ 45-50% ลดลงจาก 55% ก่อนหน้านี้
ทั้งนี้ ในภาพรวมการรุกฐานลูกค้าต่างจังหวัด จะใช้กลยุทธ์ควบคู่ทั้งจากการออกโปรโมชั่นของสำนักงานใหญ่และจับมือกับธุรกิจท้องถิ่น ทำให้ยอดใช้จ่ายของต่างจังหวัดมีสัดส่วนเพิ่มขึ้น ปัจจุบันแบ่งเป็น กทม. 55% 14 จังหวัดหัวเมือง 20% และต่างจังหวัด 25%
นายสุวัฒน์ เทพปรีชาสกุล ผู้อำนวยการธุรกิจบัตรเครดิต เคทีซี กล่าวว่า ภาพรวมการใช้จ่ายผ่านบัตรเครดิตเคทีซีในช่วง 5 เดือนแรก เติบโต 11% ต่ำกว่าเป้าหมายที่วางไว้ 15% มียอดใช้จ่ายที่ 1.45 แสนล้านบาท ทำให้บริษัทต้องมุ่งรักษาระดับยอดการใช้จ่ายในไตรมาส 3 ที่ถือเป็นกุญแจสำคัญ เพราะไตรมาสนี้เป็นช่วงโลว์ซีซั่นที่มีอัตราเติบโตต่ำกว่าไตรมาสอื่นราว 10%
สำหรับกลยุทธ์ไตรมาส 3 ได้ร่วมกับ วีซ่า อินเตอร์เนชั่นแนล ประเทศไทย ออกแคมเปญ เคทีซี จีโอ มัลดีฟส์ และฮ่องกง ลุ้นแพ็กเกจท่องเที่ยวเมื่อใช้จ่ายผ่านบัตรทุก 500 บาทในร้านค้าที่ร่วมรายการใน 6 จังหวัดใหญ่ทั่วประเทศ ตั้งเป้ายอดใช้จ่ายผ่านบัตรในภูมิภาคเติบโตไม่ต่ำกว่า 15% หรือ 3 หมื่นล้านบาท หลังสิ้นสุดแคมเปญ
อย่างไรก็ดี ปีนี้ยังคงเน้นรุกฐานลูกค้าในภูมิภาคอย่างต่อเนื่องใน 14 จังหวัดหัวเมือง ที่มีศักยภาพใช้จ่ายสูงไม่ต่างจากเมืองหลวง เฉลี่ยต่อคนอยู่ที่ 7,000 บาท/เดือน สูงกว่าค่าเฉลี่ยทั้งพอร์ตซึ่งอยู่ที่ 6,500 บาท/เดือน โดยมีแผนเตรียมขยายฐานลูกค้าหัวเมืองเพิ่มอีก 4 จังหวัดในภาคกลางและภาคเหนือตอนล่าง เช่น พิษณุโลก สระบุรี และนครสวรรค์
ด้านคุณภาพลูกหนี้ในภูมิภาคดีขึ้น เห็นได้จากตัวเลขเดือน พ.ค. มีอัตราผิดนัดชำระต่ำกว่า 2% เทียบกับช่วงเดียวกันของปีที่แล้ว ขณะที่ลูกค้ากรุงเทพฯ มีอัตรา 2.33% โดยลูกค้าต่างจังหวัดมีสัดส่วนชำระหนี้ขั้นต่ำสูงกว่าค่าเฉลี่ยซึ่งอยู่ที่ 30% และสัดส่วนการกดเงินสดล่วงหน้าอยู่ที่ 19% สูงกว่าค่าเฉลี่ยทั้งพอร์ตซึ่งอยู่ที่ 15% เป็นกลุ่มที่สร้างรายได้ให้บริษัท
สำหรับหนี้ที่ไม่ก่อให้เกิดรายได้ (เอ็นพีแอล) สิ้นเดือน พ.ค. อยู่ที่ 1.6% ของสินเชื่อรวม ลดลงจาก 1.8% เมื่อสิ้นปี 2557 สะท้อนถึงการบริหารจัดการหนี้ที่ดี ทั้งการคัดกรองคุณภาพหนี้ใหม่ และระบบการติดตามหนี้ โดยสิ้นปีตั้งเป้ารักษาเอ็นพีแอลไม่ให้เกินจากปัจจุบัน